পরিবেশ ও মানসিক পরিস্থিতির পরিবর্তনের সঙ্গে শিল্পীর ব্যক্তিত্বেরও বদল ঘটে। রোকেয়া সুলতানার ‘ম্যাডোনা’ সিরিজের খোদাই ছাপচিত্রগুলোয় এ-বিষয় স্পষ্ট। একজন আত্মবলীয়ান নারী হিসেবে একেক সময়ে একেক আবেগজাত তাড়নায় তাঁর মন আন্দোলিত হয়েছে। ম্যাডোনা মেরিরই উপস্থাপনা – কখনো একা, কখনো সন্তান যিশুকে সঙ্গে নিয়ে। এটি একটি আইকনোগ্রাফিক ইমেজ, যা সর্বজনীন ভালোবাসা, মাতৃত্ব ও নারীত্বকে প্রতিনিধিত্ব করে। একজন কর্মজীবী মা ও শিল্পী হিসেবে ম্যাডোনার মধ্য দিয়ে রোকেয়া সুলতানা আসলে যেন নিজেকেই প্রতিবিম্বিত করেছেন। এই এচিংগুলোয় অনেক আবেগী চাঞ্চল্য ও তৎপরতার উপস্থিতিও তাই লুক্কায়িত থাকে না। শিল্পী তাঁর কর্মের মধ্য দিয়ে বিভিন্ন পরিস্থিতির মুখোমুখি হওয়া নারীদের সঙ্গে সহমর্মিতার প্রকাশ ঘটিয়েছেন। জীবন শুধু সংগ্রাম নয়, বহু বিশ্বাস এবং স্বপ্নেরও সমষ্টি। তাই রোকেয়ার চিত্রকর্মে রং সব সময়ই উজ্জ্বল ও স্পন্দনশীল। কল্পনা তাঁর সৌন্দর্যের বোধকে শিল্পে রূপ দিয়েছে। ট্যাবু ও বাধা ভেঙে এগিয়ে যাওয়ার তাঁর প্রতীতিও সুস্পষ্ট। একজন স্বাপ্নিক ও গল্প বলিয়ের স্পিরিট থেকে তিনি যা উপলব্ধি করেন, তা-ই ধরে রাখেন নিজের চিত্রকর্ম ও ছাপচিত্রে। রোকেয়া নিজেই বলেছেন, ‘আমার আবেগ, অনুভূতি ও চর্চা আমার কাজের মধ্যে গভীরভাবে প্রকাশিত হয়েছে।’